Andromedagalaksen
Store norske leksikon,Realfag,Astronomi,Universet
Andromedagalaksen er den nærmeste spiralgalaksen til vår galakse Melkeveien. Den er så vidt synlig som en diffus flekk med det blotte øye, i stjernebildet Andromeda. Galaksen har betegnelsen M31 i Messierkatalogen.
Størrelse og avstand Andromedagalaksens diameter er rundt 150 000–200 000 lysår, og massen er omkring 1500 milliarder solmasser. Det er ikke lett å bestemme diameter og masse helt nøyaktig, så det er noe variasjon i ulike målinger. I gjennomsnitt viser målinger at Andromedagalaksen er en noe mer massiv galakse enn Melkeveien, men usikkerhetene i målingene overlapper.Avstanden til Andromedagalaksen er omtrent 0,78 millioner parsec (2,5 millioner lysår). Nabolag Andromedagalaksen befinner seg sammen med Melkeveien i en gruppe av galakser som astronomer kaller Den lokale gruppen. Minst 20 mindre dverggalakser går i bane rundt Andromeda. Disse kalles satellittgalakser, fordi de går i bane rundt den mye større Andromedagalaksen. Vår galakse Melkeveien har også satellittgalakser. Fremtidig kollisjon med Melkeveien Andromedagalaksen og Melkeveien beveger seg mot hverandre, og beregninger viser at de to kommer til å kollidere med hverandre om cirka fire milliarder år. Resultatet av kollisjonen blir antagelig at de to galaksene etter hvert smelter sammen til én galakse. Siden det er svært store avstander mellom stjernene i en galakse, vil ikke denne kollisjonen nødvendigvis føre til at stjernene i galaksene kolliderer med hverandre. På grunn av de sterke gravitasjonskreftene vil stjernene derimot antagelig få nye baner inne i den sammensmeltede galaksen. Simuleringer viser at vårt solsystem antagelig vil ende opp med å gå i bane lengre unna det galaktiske sentrum enn det vi gjør i dag. Historie Andromedagalaksen ble tidligere kalt Andromedatåken. Dette var før astronomer hadde en klar forståelse av hva på himmelen som var en del av vår galakse, og hva som var egne galakser. Diffuse flekker på himmelen ble gjerne kalt stjernetåker. Andromedagalaksen ble oppført i Al-Sufis stjernekatalog på 900-tallet, og den ble observert med teleskop for første gang av den tyske astronomen Simon Marius i 1612.Andromedagalaksens spiralstruktur ble påvist i 1888 av den britiske amatørastronomen Isaac Roberts (1829–1904).Den første som beregnet avstanden til Andromedagalaksen var Edwin Hubble i 1924. Han brukte variable stjerner, kefeider, i spiralarmene til å beregne avstanden. Med dette bekreftet Hubble at Andromedatåken faktisk er en egen galakse, som befinner seg utenfor vår egen Melkevei. Les mer i Store norske leksikon galakse Melkeveien Den lokale gruppe Eksterne lenker NASA: Messier 31 (Andromedagalaksen). Earthsky.org: Hvordan finne Andromedagalaksen på himmelen. NASA: Illustrasjoner for hvordan kollisjonen mellom Andromedagalaksen og Melkeveien om fire milliarder år kan se ut.